**ছয়শো বছরের অটোমান সাম্রাজ্যের শুরু ও শেষ যেভাবে**

**জহির-উদ-দীন বাবর ভালো করেই জানতেন যে তার সেনাবাহিনীর সংখ্যা শত্রু বাহিনীর তুলনায় আট ভাগ কম, তাই তিনি এমন একটি পদক্ষেপ নেন, যা ইব্রাহিম লোদি কল্পনাও করতে পারেননি।**

বাবর ছিলেন মধ্য এশিয়ার মুসলিম সম্রাট ও মুঘল সাম্রাজ্যের প্রতিষ্ঠাতা। তিনি পানিপথের প্রথম যুদ্ধে লোদি রাজবংশের শেষ সুলতান ইব্রাহীম লোদিকে পরাজিত করে দিল্লি দখল করে মুঘল সাম্রাজ্য প্রতিষ্ঠা করেছিলেন। আর সেই পানিপথের যুদ্ধে অটোমান তুর্কিদের যুদ্ধ কৌশল ব্যবহার করেছিলেন বাবর।

**অটোমানদের উপহার যুদ্ধ কৌশল**

তুর্কি অটোমানের যুদ্ধ কৌশল অনুযায়ী বাবরের বাহিনী যুদ্ধের ময়দানে প্রথম সারিতে চামড়ার দড়ি দিয়ে সাতশ গরুর গাড়ি বাঁধেন। তাদের পেছনেই বসানো হয় যুদ্ধ কামান। বলে রাখা ভালো, এটি ছিল পানিপথের প্রথম যুদ্ধ এবং এর আগে ভারতের কোনও যুদ্ধে কামানের ব্যবহার হয়নি। কামানের বিষয়ে অনেকে তখন জানতোই না।

শুরুর দিকে এই কামানগুলোর লক্ষ্যবস্তুতে আঘাত করার ক্ষমতা খুব একটা ভালো ছিল না। তবে বাবর বাহিনী কামান থেকে নির্বিচারে গোলা বর্ষণ শুরু করলে এর আকস্মিক কান-ফাটানো বিস্ফোরণ ও ধোঁয়ায় আফগান বাহিনী বিভ্রান্ত ও ভীত-সন্ত্রস্ত হয়ে পালাতে শুরু করে। অথচ ইব্রাহীম লোদির বাহিনীতে ৫০ হাজার সৈন্য ছাড়াও এক হাজারের মতো যুদ্ধ হাতি বা গজবাহিনী ছিল, কিন্তু সৈন্যদের মতো ‌এই হাতিগুলোও আগে কখনও কামানের বিস্ফোরণ শোনেনি। এ কারণে কামান থেকে গোলা বিস্ফোরণের সাথে সাথে হাতিগুলো যুদ্ধে অংশ নেয়ার পরিবর্তে ছত্রভঙ্গ হয়ে যায়, ধোঁয়ায় সবার শ্বাসরোধ হয়ে আসে। অন্যদিকে, বাবরের ১২ হাজার প্রশিক্ষিত অশ্বারোহী বাহিনী অর্থাৎ ঘোড়ার পিঠে চড়ে যুদ্ধ করা যোদ্ধারা এমন মুহূর্তের জন্যই অপেক্ষা করছিল। তারা বিদ্যুতের গতিতে এগিয়ে গিয়ে লোদির সেনাবাহিনীকে চারদিক থেকে ঘিরে ফেলে এবং বাবরের বিজয় সুনিশ্চিত হয়ে পড়ে।

ইতিহাসবিদ পল কে. ডেভিস তার বই ‘Hundred Decisive Battles’-বইটিতে এই যুদ্ধকে ইতিহাসের সবচেয়ে ভাগ্য নির্ধারণী যুদ্ধ হিসেবে বর্ণনা করেছেন। সেই থেকেই মহান মুঘল সাম্রাজ্যের সূচনা হয়েছিল।

অটোমান বা উসমানীয় যুদ্ধ কৌশল ছাড়াও বাবরের ওই যুদ্ধে দুই তুর্কি গোলা নিক্ষেপকারী ওস্তাদ আলী ও মুস্তফা এই বিজয়ে মুখ্য ভূমিকা পালন করেছিলেন। বাবরকে অটোমান সাম্রাজ্যের প্রথম খলিফা সেলিম তার ওই দুই সেনাকে উপহার হিসেবে দিয়েছিলেন।

বিশ্বের সর্বশ্রেষ্ঠ সাম্রাজ্যগুলির মধ্যে একটি, অটোমান সাম্রাজ্য ১৩ শতকে উসমান গাজীর হাত ধরে প্রতিষ্ঠিত হয়েছিল। এই সময়ের মধ্যে, বাইজেন্টাইন সাম্রাজ্যের পতন হয় এবং আনাতোলিয়া অনেক ছোট ছোট রাজ্যে বিভক্ত হয়েছিল। উল্লেখ্য, বাইজেন্টাইন সাম্রাজ্য বর্তমান ইতালি, গ্রীস ও তুরস্ক আর উত্তর আফ্রিকা এবং মধ্যপ্রাচ্যের কিছু অংশ নিয়ে বিস্তৃত ছিল। অন্যদিকে, আনাতোলিয়া হচ্ছে বর্তমান তুরস্কের বড় একটি অংশ। উসমান গাজী, ১২৫৪ সালে জন্মগ্রহণ করেন। সোগুত নামে ছোট একটি রাজ্যের তুর্কি সেনাপতি ছিলেন তিনি। একদিন তিনি স্বপ্ন দেখেছিলেন যে তিনি পৃথিবীর ইতিহাসের গতিপথ পাল্টে দেবেন।

**উসমানের স্বপ্ন**

ব্রিটিশ ইতিহাসবিদ ক্যারোলিন ফিঙ্কেল তার 'উসমানস ড্রিম' বইতে লিখেছেন যে উসমান এক রাতে শেখ আদিবালি নামে এক বৃদ্ধ দরবেশের ঘরে ঘুমিয়ে ছিলেন। ওই রাতে উসমান স্বপ্ন দেখেন যে তার বুক থেকে একটি বিশাল গাছ বেরিয়ে ডালপালা ছড়াচ্ছে এবং সারা বিশ্বে ছায়া ফেলছে। উসমান পরে শেখ আদিবালীর কাছে তার এই স্বপ্নের কথা জানান। শেখ এই স্বপ্নের ব্যাখ্যা দিতে গিয়ে বলেন: "হে উসমান, বাবা আমার, ধন্য হও, আল্লাহ তোমাকে এবং তোমার বংশধরদের কাছে রাজকীয় সিংহাসন অর্পণ করেছেন।" এই স্বপ্নটি উসমান গাজীর জন্য একটি প্রভাবক হিসাবে কাজ করেছিল কারণ তিনি বুঝতে পেরেছিলেন যে তিনি এখন ঈশ্বরের সমর্থন পেয়েছেন।

তারপর উসমান গাজী আনাতোলিয়ার বেশিরভাগ অংশ জয় করে, আশেপাশের সেলজুক ও তুর্কোমান রাজ্যসহ বাইজেন্টাইন দখল করে নেন। উসমানের স্বপ্নটি পরবর্তীতে অটোমান সাম্রাজ্যের যৌক্তিকতা এবং একইসঙ্গে মিথ বা পৌরাণিক কথায় পরিণত হয়। এই অটোমান সাম্রাজ্য ছয়শ' বছর ধরে শাসন করেছে। এমন দীর্ঘ সময় ধরে তারা কেবল আনাতোলিয়া নয়, বরং তিনটি মহাদেশের বিশাল অংশ শাসন করে গিয়েছে।

উসমানের উত্তরসূরিরা ইউরোপের দিকে নজর দেয়। তারা ১৩২৬ সালে গ্রীসের দ্বিতীয় বৃহত্তম শহর থেসালোনিকি জয় করে। এরপর ১৩৮৯ সালে সার্বিয়া জয় করে। কিন্তু তাদের সবচেয়ে বড় ও ঐতিহাসিক বিজয় ছিল ১৪৫৩ সালে। ওই বছর তারা বাইজেন্টাইনের রাজধানী কনস্টান্টিনোপল (বর্তমান ইস্তাম্বুল) জয় করে। মুসলমানরা এর আগের সাতশ' বছর ধরে এই শহরটি দখলের চেষ্টা করলেও এটির ভৌগলিক অবস্থান এমন ছিল যে, তারা প্রতিবারই ব্যর্থ হয়। কনস্টান্টিনোপলের তিন দিক বসফরাস সাগরে বেষ্টিত হওয়ায় এই শহরটি আশ্রয়ের শহর হয়ে উঠেছিল। বাইজেন্টাইনরা গোল্ডেন হর্ন পথটি বন্ধ করে দিয়েছিল। তাদের ২৮টি যুদ্ধজাহাজ অন্য দিকে পাহারা দিয়েছিল। গোল্ডেন হর্ন হচ্ছে বসফরাস সাগরের সরু এক প্রণালী, যা ছিল ইস্তাম্বুল শহরের প্রধান জলপথ।

উসমানীয় সুলতান মেহমেত ফতেহ ১৪৫৩ সালের ২২শে এপ্রিল এমন এক পদক্ষেপ নেন যা কেউ ভাবতেও পারেনি। তিনি মাটিতে তক্তা দিয়ে একটি মহাসড়ক তৈরি করেন এবং তেল-ঘি মিশিয়ে পথটিকে খুব পিচ্ছিল করে ফেলেন। তারপর গবাদি পশুর সাহায্যে তার ৮০টি জাহাজকে এই পথে টেনে নিয়ে যান এবং এভাবে সহজেই ওই শহরের বিস্মিত প্রহরীদের পরাস্ত করেন তিনি। বিজয়ী হয়ে মেহমেত তার রাজধানী কনস্টান্টিনোপলে স্থানান্তর করেন এবং তাকে ‘সিজার অব রোম’ (রোমান সাম্রাজ্যের প্রতিষ্ঠাতা) উপাধি দেয়া হয়।

**প্রথম উসমানীয় খলিফা**

এরপর বিজয়ী মেহমেতের নাতি ‘প্রথম সেলিম’ অন্যান্য দিকে দৃষ্টিপাত করেন। তিনি ১৫১৬ ও ১৫১৭ সালে মিশরের মামলুকদের পরাজিত করে, মিশর ছাড়াও বর্তমান ইরাক, সিরিয়া, ফিলিস্তিন, জর্ডানসহ সর্বোপরি **হিজাজ** জয় করে তার সাম্রাজ্যের আকার দ্বিগুণ বাড়িয়ে ফেলেন। এর পাশাপাশি, হিজাজের দুটি পবিত্র শহর মক্কা ও মদিনা অধিগ্রহণ করে মুসলিম বিশ্বের সবচেয়ে শক্তিশালী শাসক হয়েছিলেন প্রথম সেলিম। ধারণা করা হয়, উসমানীয় খিলাফত ১৫১৭ সালে শুরু হয়েছিল, এবং প্রথম সেলিমকে প্রথম খলিফা হিসাবে বিবেচনা করা হয়। তার আগ পর্যন্ত উসমানীয়দের 'সুলতান' বা 'পাদশাহ্' বলা হতো।

**খিলাফত শব্দের অর্থঃ** ইসলামি শাসন সংস্থা – যার প্রধান থাকবেন খলিফা

মাওলানা আবুল কালাম আজাদ তার 'ইস্যু অফ খিলাফত' বইতে লিখেছেন: 'সুলতান সেলিম খান প্রথমের সময় থেকে আজ পর্যন্ত অটোমান তুর্কি সুলতানরা সব মুসলমানের খলিফা ও ইমাম ছিলেন।’ ‘এই চার শতাব্দীর মধ্যে তাদের বিরুদ্ধে খিলাফতের দাবিদারও উঠেনি। সরকারের কাছে শত শত খলিফা দাবিদার উঠেছে ঠিকই কিন্তু কেউ ইসলামের কেন্দ্রীয় খিলাফত দাবি করতে পারেনি।’ প্রথম সেলিমের সবচেয়ে বড় গুণ ছিল তিনি অল্প সময়ের মধ্যে একের পর এক সাম্রাজ্য দখল করতে পারতেন। এর বড় কারণ ছিল তার কার্যকর যুদ্ধ কৌশল। পানিপথের যুদ্ধে তার এই রণকৌশল অনুসরণ করে ওই যুদ্ধে প্রথম গোলা বারুদ ব্যবহার করেন সম্রাট বাবর। ওই যুদ্ধে ইব্রাহীম লোদিকে হারানোর পরই মুঘল সাম্রাজ্য প্রতিষ্ঠা করেছিলেন বাবর।

**হুমায়ুন বনাম খলিফা**

বাবরের উত্তরসূরি হুমায়ুনও অটোমানদের এই অনুগ্রহের কথা মনে রেখেছিলেন। সেলিমের ছেলে সালমান আলিশানকে লেখা একটি চিঠিতে হুমায়ুন লেখেন:

*'খিলাফতের মর্যাদার ধারক, মহানতার স্তম্ভ, ইসলামের ভিত্তির রক্ষক সুলতানের জন্য শুভ কামনা। আপনার নাম সম্মানের সিলমোহরে খোদাই করা হয়েছে এবং আপনার সময়ে খেলাফত নতুন উচ্চতায় পৌঁছেছে। মহান আল্লাহ যেন আপনার খেলাফত অব্যাহত রাখেন।'*

হুমায়ুনের ছেলে আকবর অবশ্য উসমানীয়দের সাথে কোনও সম্পর্ক স্থাপনের চেষ্টা করেননি। যার কারণ সম্ভবত এই যে, ইরানের সাফাভিদ শাসকদের সাথে অটোমানরা তখন ক্রমাগত যুদ্ধে লিপ্ত ছিল এবং আকবর সাফাভিদ শাসকদের ক্ষেপাতে চাননি। তবে আকবরের উত্তরসূরি শাহজাহান ও আওরঙ্গজেবের অটোমান সুলতানদের সাথে সুসম্পর্ক ছিল। উপহার বিনিময় আর কূটনৈতিক মিশন তাদের মধ্যে সাধারণ বিষয় ছিল এবং তারা তাকে সমস্ত মুসলমানদের খলিফা বলে মনে করতেন। শুধু মুঘলরা নয়, অন্যান্য ভারতীয় শাসকরাও অটোমানদেরকে তাদের খলিফা হিসেবে বিবেচনা করতেন এবং ক্ষমতায় আসার পর তাদের কাছ থেকে আনুগত্য নেওয়া জরুরি বলে মনে করতেন।

টিপু সুলতান মহীশুরের শাসক হওয়ার পর, তিনি তৎকালীন অটোমান খলিফা তৃতীয় সেলিমের কাছ থেকে তার শাসনের জন্য সমর্থন চাইতে কনস্টান্টিনোপলে একটি বিশেষ প্রতিনিধি দল পাঠিয়েছিলেন। তৃতীয় সেলিম টিপু সুলতানকে তার নাম সম্বলিত একটি মুদ্রা টাকশাল করতে এবং শুক্রবারের খুতবায় তার নাম পাঠ করার অনুমতি দেন।

তবে ব্রিটিশদের বিরুদ্ধে যুদ্ধ করার জন্য টিপু সুলতান যখন সামরিক সহায়তা চেয়েছিলেন তখন অটোমান খলিফা সেই অনুরোধ গ্রহণ করেননি। কারণ সে সময় তিনি নিজে রাশিয়ানদের সাথে যুদ্ধে লিপ্ত ছিলেন এবং তখন শক্তিশালী ব্রিটিশ শত্রুদের পরাস্ত করা বেশ কঠিন হতো।

**সুলতান সুলেইমান** (যাকে ঘিরে তুরস্কের জনপ্রিয় সিরিয়াল সুলতান সুলেইমান নির্মাণ করা হয়েছে। সিরিয়ালটি বাংলাদেশসহ দক্ষিণ এশিয়ায় ব্যাপক দর্শকপ্রিয়তা অর্জন করে।)

অটোমানরা শুরুতে ইউরোপের অনেক অঞ্চল দখল করে। তবে এই সাম্রাজ্য রাজনীতি, রণনীতি, অর্থনীতি - এই তিনটি ক্ষেত্রেই সবচেয়ে প্রসার লাভ করে প্রথম সুলেইমানের আমলে। তিনি ১৫২০ থেকে ১৫৬৬ সালে টানা ৪৫ বছর আমৃত্যু শাসনভারে ছিলেন। সুলেইমান আলী খানের শাসনামলে সালতানাত বা অটোমান সাম্রাজ্য তার সামরিক, রাজনৈতিক, অর্থনৈতিক ও সাংস্কৃতিক শীর্ষে পৌঁছেছিল। এ কারণে তিনি পশ্চিম ইউরোপে 'সুলেইমান দ্য মেগনিফিসেন্ট' নামে পরিচিতি পেয়েছিলেন। অন্যদিকে, নিজ সাম্রাজ্যে তাকে বলা হতো কানুনি সুলতান। **বেলগ্রেড** ও **হাঙ্গেরি** জয় করে সুলেইমান তার সীমানা মধ্য **ইউরোপ পর্যন্ত প্রসারিত** করেছিলেন। তবে দু'বার চেষ্টা করেও অস্ট্রিয়ার বিলাসবহুল শহর ভিয়েনা জয় করতে পারেননি তিনি।

ছবির ক্যাপশান,অটোমানরা দুইবার ভিয়েনা অবরোধ করলেও জয় করতে ব্যর্থ হয়

ইউরোপ এগিয়ে যায়

ইউরোপ বিজ্ঞান ও প্রযুক্তিতে ১৬ ও ১৭ শতকে বিশ্বের বাকি অংশকে ছাড়িয়ে যায়। এর একটি কারণ সে সময় জাহাজ শিল্প বিকাশ লাভ করছিল।

এটি ছিল ইউরোপের 'আবিষ্কারের যুগ'। অর্থাৎ ইউরোপীয় নৌবহর বিশেষ করে স্প্যানিশ, পর্তুগিজ, ডাচ আর ব্রিটিশ নৌবহরগুলো সারা বিশ্বের সমুদ্র অন্বেষণ করছিল।

এভাবে আমেরিকা মহাদেশের আবিষ্কার হয় এবং ইউরোপীয়রা তা দখল করে। এই দখলদারিত্বের কারণে ইউরোপ বাকি বিশ্বের ওপর প্রভাব বিস্তার করতে শুরু করে।

এসময় ইউরোপীয় বিশ্বের বিভিন্ন অংশে তাদের উপনিবেশ স্থাপন করতে শুরু করে।

ইউরোপীয়দের জন্য বেশি বেশি জলযান চালাতে নতুন নতুন যন্ত্র উদ্ভাবন করা এবং যন্ত্রগুলো উন্নত করার প্রয়োজন হয়ে ওঠে।

এই প্রয়োজনীয়তা থেকে সে সময় ইউরোপ বিজ্ঞান ও প্রযুক্তি উন্নয়ন করতে থাকে।

এ সময় দ্বিতীয় আরেকটি শিল্প বেশ বিকাশ লাভ করে। আর সেটি হচ্ছে ছাপাখানা। এই ছাপাখানার উদ্ভাবন হয়েছিল ১৪৩৯ সালে।

ইউরোপে বৈজ্ঞানিক ও বুদ্ধিবৃত্তিক বিপ্লব ঘটানোর ক্ষেত্রে এক বিশাল ভূমিকা রেখেছিল এই ছাপাখানা।

সেই সময় বিজ্ঞান ও কলা - দুটি বিষয়ের উপর শুধুমাত্র অভিজাত ও গির্জার একচেটিয়া আধিপত্য ছিল, ছাপাখানার বদৌলতে তা সাধারণ মানুষের নাগালের মধ্যে চলে আসে।

অটোমানরাও যদি ছাপাখানা ব্যবহার করা শুরু করতো, তাহলে হয়তো আজ পৃথিবীর ইতিহাস অন্যরকম হতো।

ছবির ক্যাপশান,আমেরিকা মহাদেশে কলম্বাসের আগমন ছিল ইউরোপের ইতিহাসে একটি টার্নিং পয়েন্ট। ওই সময় থেকে ইউরোপে জ্ঞান ও শিল্পের এক নতুন যুগের সূচনা হয়।

কিন্তু সুলতান ফাতিহের পুত্র দ্বিতীয় বায়েজিদ ১৪৮৩ সালে, যারা আরবি হরফে বই ছাপাতেন, তাদের জন্য মৃত্যুদণ্ড আরোপ করেন।

এর কারণ ছিল, আলেমগণ ছাপাখানাকে ফেরাঙ্গিদের উদ্ভাবন বলে ফতোয়া দিয়েছিলেন। তাদের মতে, ফেরাঙ্গিদের আবিষ্কারের উপর ভিত্তি করে কুরআন বা আরবি লিপিতে বই ছাপানো ধর্মবিরোধী।

তাই ইউরোপ যখন সময়ের সাথে এগিয়ে যাচ্ছিল তখন অটোমান সাম্রাজ্য বছরের পর বছর ততটাই পেছাতে থাকে এবং সংকুচিত হতে থাকে।

এরপর ব্রিটিশরা প্রথম বিশ্বযুদ্ধের সময় আনাতোলিয়া ছাড়া তাদের প্রায় সমস্ত অঞ্চল দখল করে নেয়।

ভারতের মুসলমানরা এতে অনেক ভেঙে পড়ে কারণ তারা অটোমান খলিফাকে তাদের ধর্মীয় শাসক ও নেতা হিসাবে বিবেচনা করতো।

প্রথম বিশ্বযুদ্ধের পর উসমানীয় সাম্রাজ্যের পরিকল্পিত ভাঙ্গন এবং তাদের উপর ব্রিটিশ নীতির বিরুদ্ধে ভারতীয় মুসলমানরা একটি রাজনৈতিক প্রচারণা শুরু করে যাকে ‘খিলাফত আন্দোলন’ বা ‘তেহরিক-ই-খিলাফাহ’ বলা হয়।

১৯১৯ সালে মাওলানা মুহাম্মদ আলী ও মাওলানা শওকত আলীর নেতৃত্বে এই খিলাফত আন্দোলনের যাত্রা শুরু হয়।

এই আন্দোলন থেকে ব্রিটিশদের হুমকি দেওয়া হয়েছিল যে যদি তারা অটোমান খলিফা আবদুল হামিদকে পদচ্যুত করার চেষ্টা করে তবে ভারতীয় মুসলমানরা তাদের বিরুদ্ধে বিদ্রোহ করবে।

খলিফা আন্দোলনে যোগ দেয়া নেতাদের মধ্যে আতাউল্লাহ শাহ বুখারী, হাসরাত মোহানি, মাওলানা আবুল কালাম আজাদ, জাফর আলী খান, মাওলানা মাহমুদুল হাসান ও হাকিম আজমল খান অন্যতম ছিলেন।

ছবির ক্যাপশান,মোহাম্মদ আলী জিন্নাহ (বাঁয়ে) গান্ধী (ডানে)

গান্ধী ছিলেন খিলাফতের সাথে, সরে দাঁড়িয়েছিলেন কায়েদ-ই-আজম

ভারতের কংগ্রেস পার্টি বা ‘ইন্ডিয়ান ন্যাশনাল কংগ্রেস-আইএনসি’ ১৯২০ সালে খিলাফত আন্দোলনকে সমর্থন করতে শুরু করে।

মহাত্মা গান্ধীর অহিংস আইন অমান্য অভিযানের সূত্রপাত হয়েছিল এই খিলাফত আন্দোলনের মধ্য দিয়েই।

মজার ব্যাপার হলো, কায়েদ-ই-আজম মোহাম্মদ আলী জিন্নাহ নিজেকে এই আন্দোলন থেকে দূরে রেখেছিলেন কারণ তিনি বিশ্বাস করতেন যে এটি সফল হবে না।

এই আন্দোলন গতি পাওয়ার আগে, ১৯২২ সালে কামাল আতাতুর্কের নেতৃত্বে তুরস্কের জাতীয়তাবাদী বাহিনী দেশটি দখল করে এবং খলিফা আবদুল হামিদকে ক্ষমতাচ্যুত করে খিলাফতের পদ বাতিল করে।

এর মাধ্যমে অটোমানদের ৬২৩ বছরের মহান সাম্রাজ্যের সূর্য চিরতরে অস্তমিত হয়।

ভারতীয় মুসলমান সম্প্রদায় খিলাফত আন্দোলনে বেশ উৎসাহ নিয়ে অংশগ্রহণ করে। মাওলানা সৈয়দ আবুল হাসান আলী নদভী লিখেছেন: 'যারা ১৯২১ থেকে ১৯২২ সময়কাল দেখেননি তাদের জন্য বলতে হয় যে সে সময় ভারত একটি আগ্নেয়গিরির রূপ নিয়েছিল, উসমানীয় সাম্রাজ্যের বিরুদ্ধে 'মিত্রশক্তি'র বিজয় তাদের পরিকল্পনা এবং খিলাফতের অবসান ঘটিয়েছিল।’

‘তাদের দখলের এই খবর সারা ভারতে আগুন ছড়িয়ে দিয়েছিল। মসজিদ, সমাবেশ, মাদ্রাসা, বাড়িঘর, দোকানপাট, কোথাও যেন এই বিষয় ছাড়া আর কোনও কথাবার্তাই হতো না।

উল্লেখ্য, প্রথম বিশ্ব যুদ্ধের সময় ফ্রান্স, গ্রেট ব্রিটেন, রাশিয়া, ইতালি, জাপান এবং ১৯১৭ সাল থেকে যুক্তরাষ্ট্রকে 'মিত্রশক্তি' বলা হতো।

ছবির ক্যাপশান,মাওলানা শওকত আলী (চেয়ারে বসা) ছিলেন তেহরিক খিলাফতের একজন কর্মী

সে সময় প্রতিটি যুবক, বৃদ্ধ, শিশু ও নর-নারীর মুখে এই একটি কবিতা উচ্চারিত হতো, যার বাংলা অনুবাদ অনেকটা এরকম:

বল মোহাম্মদ আলীর মা/দাও বাছা, তোমার জান দাও খলিফাকে

আন্দোলন সফল করার জন্য সাধারণ মানুষ উৎসাহী ছিল এবং নিজেদের সর্বোচ্চ দিয়ে অবদান রেখেছিল।

এমনকি সারা ভারত থেকে নারীরা তাদের চুড়ি ও কানের দুল খুলে খিলাফত কমিটিতে দিতেন।

প্রচলিত আছে যে, এক নারী তার সন্তানকে নিয়ে এসে খিলাফত কমিটির কাছে হস্তান্তর করেন এই বলে যে, এই বাচ্চা ছাড়া আমার দান করার কিছু নেই।

এরপরও খিলাফত আন্দোলন সফল হয়নি, কিন্তু তুরস্কের মানুষ আজও এই চেতনাকে মনে রেখেছে।

যারা তুরস্কে গেছেন তারা বলছেন, ভারতবর্ষের এই মুসলমান সম্প্রদায়ের যে সম্মান তুরস্কে আছে তা অন্য কোনও দেশে নেই।

**ওয়েস্টফেলিয়া শান্তি চুক্তি – ১৬৪৮**

ইউরোপীয়ান রিফরমেশনের মাধ্যমে খ্রিষ্টান ধর্ম ২ ভাগে বিভক্ত হয়ে পরে- ক্যাথলিক (যারা পোপের পক্ষে ছিলো) এবং প্রটেস্ট্যান্ট (যারা পোপের বিপক্ষে ছিলো) । প্রোটেস্ট্যান্টের নেতা ছিলেন জার্মানির ধর্ম সংস্কারক **মার্টিন লুথার**। এর রিফর্মেশনের ফলে ইউরোপে ৩০ বছর ধরে ধর্ম যুদ্ধ চলে। অতঃপর ১৬৪৮ সালে জার্মানির ওয়েস্টফেলিয়া শহরে ৩টি শান্তি চুক্তি হয় যার মাধ্যমে ৩০ বছরের ধর্ম যুদ্ধের সমাপ্তি হয়।

এ সময় ৩টি চুক্তি হয়ঃ

১. পিস অফ মুনস্টারঃ ডাচ-স্পেনের মধ্যে (৮০ বছরের যুদ্ধের অবসান হয়)

২. মুনস্টার চুক্তিঃ রোমান-ফ্রান্স

৩. ওসনাব্রাক চুক্তিঃ রোমান-সুইডেন

**ফলাফলঃ** ইতিহাসে স্বাধীন রাষ্ট্রভিত্তিক আন্তর্জাতিক সম্পর্কের শুরু ও আধুনিক রাষ্ট্র ব্যবস্থার ধারণা স্থাপন (Modern nation-state system)

**ইংল্যান্ডের গৌরবময় বিপ্লব (১৬৮৮-৮৯)**

১৬৪৮ সালে ওয়েস্টফেলিয়া শান্তিচুক্তির মাধ্যমে ইউরোপে ক্যাথলিক-প্রোটেস্ট্যান্টদের মধ্যকার ৩০ বছরের ধর্ম যুদ্ধ শেষ হয়। এরপর ইংল্যান্ডের রাজা ২য় জেমস পুনরায় ক্যাথলিকতন্ত্র চালু করতে চান। কিন্তু এবার তার বিরোধিতা করেন ব্রিটিশ পার্লামেন্টের সদস্যগণ (House of Lords) । এই বিপ্লবে পার্লামেন্টের সদস্যগণ সুবিধাজনক স্থানে নিজেদের নিতে সক্ষম হন এবং **১৬৮৯** সালে ইংল্যান্ডে ঐতিহাসিক Bill of Rights পাশ করেন।

**ফলাফলঃ** এর ফলে ইংল্যান্ডে গণতন্ত্র এবং মানবাধিকার প্রতিষ্ঠা পায়। ১৭০৭ সালে গ্রেট ব্রিটেনে পার্লামেন্ট চালু হয় যা পৃথিবীর প্রাচীনতম সংসদীয় গণতন্ত্র ব্যবস্থার সূচনা করে।

**বি. দ্র.: ইংল্যান্ডে ১২১৫ সালে পার্লামেন্ট চালু হয়**

গ্রিসঃ প্রাচীনতম গণতন্ত্র

ব্রিটেনঃ প্রাচীনতম সংসদ

**আমেরিকার স্বাধীনতা যুদ্ধ (১৭৭৫-৮৩)**

ব্রিটেনের বণির সম্প্রদায় আমেরিকার ১৩ টি অঙ্গরাজ্যে তাদের উপনিবেশ গড়ে তুলেছিলো। ১৭৭৩ সালে ব্রিটিশ পার্লামেন্টে **“চা আইন”** পাশ হলে এর মার্কিনীরা ইউরোপীয় বণিকদের বিরুদ্ধে প্রতিবাদ স্বরূপ **“বোস্টন চা পার্টি”** আয়োজন করে যেখানে চা ভর্তি জাহাজ আটলান্টিক মহাসাগরে ফেলে দেয়া হয়। বলে রাখা ভালো, আমেরিকা এবং বাংলাদেশ ছাড়া আর কোনো দেশের স্বাধীনতার ঘোষণাপত্র নেই। আমেরিকার স্বাধীনতা যুদ্ধে ব্রিটেনের পক্ষে সেনাপতি ছিলেনঃ **লর্ড কর্নওয়ালিস**

পরবর্তীতে **০২ জুলাই, ১৭৭৬ – থমাস জেফারসন** আমেরিকার স্বাধীনতার ঘোষণাপত্র রচনা করেন এবং আমেরিকার স্বাধীনতা ঘোষণা করেন।

তার ২দিন পর, **০৪ জুলাই, ১৭৭৬ আমেরিকার কংগ্রেসে এই ঘোষণাপত্রটি পাস হয়।** তাই আমেরিকার স্বাধীনতা দিবসঃ **০৪ জুলাই.**

আমেরিকার স্বাধীনতা যুদ্ধে ফ্রান্স সরাসরি আমেরিকাকে সমর্থন করে। ফলে ফ্রান্সের অর্থনীতিতে সংকট দেখা দেয় এবং এরই পরিপ্রেক্ষিতে ফ্রান্সে ফরাসি বিপ্লব হয়। আমেরিকার স্বাধীনতা লাভের ১১০ বছর পর, ফ্রান্স আমেরিকাকে **১৮৮৬ সালে স্ট্যাচু অব লিবার্টি** উপহার দেয়। অন্যদিকে ফরাসি বিপ্লবের ১০০ বছর পর আমেরিকা ফ্রান্সকে ১৮৮৯ সালে **আইফেল টাওয়ার** উপহার দেয়।

আমেরিকার স্বাধীনতা আন্দোলনের নায়কঃ **জর্জ ওয়াশিংটন**

**ফলাফলঃ** **১৭৮৩ সালে প্যারিসে ১ম ভার্সাই চুক্তির মাধ্যমে ব্রিটেন আমেরিকার স্বাধীনতা মেনে নেয়।** [২য় ভার্সাই চুক্তিঃ ১৯১৯]

**আমেরিকার গৃহযুদ্ধ (১৮৬১-৬৫)**

স্বাধীনতার প্রায় ১০০ বছর পর, ১৮৬১-৬৫ সালে আমেরিকায় একটি গৃহযুদ্ধ সংঘটিত হয় southern states এবং northern federal states এর মধ্যে। এই গৃহযুদ্ধে northern federal states জয়ী হয়।

গৃহযুদ্ধ চলাকালীন আমেরিকার ১৬তম প্রেসিডেন্ট ছিলেনঃ **আব্রাহাম লিংকন,** যাকে সৎ প্রতিবেশী নীতির প্রবক্তা বলা হয়।

**ফলাফলঃ** আব্রাহাম লিংকন – **১৮৬৩ সালে দাসপ্রথার বিলুপ্তি ঘটান**, কিন্তু ১৮৬৫ সালে তিনি উইলক্স বুথ নামক আততায়ীর হাতে গুলিবিদ্ধ হয়ে খুন হন।

আব্রাহাম লিংকনের বিখ্যাত উক্তিঃ Government of the people, by the people, for the people, shall not perish from the Earth.

**ট্রাফালগার যুদ্ধ (২১ অক্টোবর, ১৮০৫)**

ইউরোপে সামরিক শক্তির দিক দিয়ে সবচেয়ে শক্তিশালী ছিলো স্প্যানিশ সাম্রাজ্য যা তৎকালীন নেপলিওনের অধীনে ছিল। ইউরোপে একচ্ছত্র আধিপত্য বিস্তার করার জন্যে তাদের সামনে ছিলো শুধু একটি বাধা, যা ছিলো ব্রিটেনের দি রয়েল নেভি। এই যুদ্ধে ব্রিটেনের বিরুদ্ধে স্পেন ও ফ্রান্স যৌথ ভাবে যুদ্ধ করে।

স্প্যানিশ ৩৩টি যুদ্ধ জাহাজ নিয়ে এডমিরাল ভিলনভস স্পেনের কেপ ট্রাফালগারের কেডিজ নামক স্থানের দিকে রওনা দেয়। অপরদিকে ২৭টি ব্রিটিশ যুদ্ধ জাহাজ এডমিরাল নেলসনের নেতৃত্বে এগিয়ে যায় যুদ্ধের দিকে। সকাল ১১ টার দিকে লর্ড নেলসন তার জন্মভুমি ইংল্যান্ডে একটি বার্তা পাঠায়, যাতে লেখা ছিলোঃ “প্রত্যেকটি সৈনিক নিষ্ঠার সাথে তার দায়িত্ব পালন করবে”।

এই যুদ্ধে প্রায় ৮০০০ ফ্রেঞ্জ-স্প্যানিশ সৈন্য মারা যায় এবং প্রায় ৭০০০ ফ্রেঞ্জ-স্প্যানিশ সৈন্য আত্মসমর্পণ করে। অপরদিকে ব্রিটেনের প্রায় ২০০০ সৈন্য মারা যায়। যুদ্ধে ফ্রেঞ্জ-স্প্যানিশ নৌবাহিনী ব্রিটিশ রয়েল নেভির কাছে আত্মসমর্পণ করে। ব্রিটিশ নৌবাহিনীর সেনাপতি এডমিরাল নেলসন এই যুদ্ধে গুলিবিদ্ধ হয়ে মারা যান।

এটি ব্রিটেনের ইতিহাসের সবচেয়ে বড় নৌ-বিজয় হিসেবে গণ্য করা হয় কারণ ১ম বিশ্বযুদ্ধের আগ পর্যন্ত কোনো দেশ ব্রিটেনকে এত গুরুত্বর ভাবে আক্রমণ করে নি।

**ট্রাফালগার স্কয়ারঃ সেন্ট্রাল লন্ডন, ইংল্যান্ড**

**ওয়াটারলু যুদ্ধ (১৮ জুন, ১৮১৫)**

**পক্ষঃ** ফ্রান্স বনাম ব্রিটেন, প্রুশিয়া (জার্মানি) সহ মোট ৭টি দেশের জোট

বেলজিয়ামের রাজধানী ব্রাসেলসের কিছুটা দূরে সোনিয়ান বনাঞ্চলের পাশে ওয়াটারলু-এর অবস্থান। ব্রিটিশ সৈন্যদের নিয়ে এখানে হাজির হয়েছেন ব্রিটিশ সেনাপতি আর্থার ওয়লেসলি। তখন সকাল বেলা, গতরাতে বৃষ্টি হয়েছে, ফলে রাস্তা ভেজা। তখন প্রুশিয়া সেনাপতি ব্লুচার ও তার সৈন্যরা সেখানে পৌছায়নি-তারা পৌছেছিলো দুপুরের দিকে। ব্রিটিশ-নেদারল্যান্ডস-প্রুশিয়াদের যৌথ বাহিনীতে প্রায় ৬৮ হাজার সৈন্য ছিলো। ওয়াটারলু-এর পাশে সোনিয়ান বনভূমি ব্রিটিশ সৈন্যদের একটি প্রাকৃতিক প্রতিরক্ষা ব্যবস্থা করে দিয়েছিলো। বনভূমির অপরদিকে ঢালু জমিতে নেপোলিয়ন তার সেনাদের নিয়ে সমাবেত হয়েছিল। কিন্তু বৃষ্টির কারণে রাস্তা ভেজা থাকায় নেপোলিয়ন তার সকল কামান নিয়ে আসতে পারেনি। যদিও ফ্রান্সের কামান সংখ্যা ব্রিটিশদের যৌথ বাহিনীর কামান সংখ্যার চেয়ে বেশি ছিলো।

এ অবস্থায় নেপোলিয়ন একটি কৌশলগত ভুল করে বসে, যার খেসারত তাকে দিতে হয়েছিল যুদ্ধে পরাজিত হয়ে। নেপোলিয়ন ভেবেছিলো দুপুরের দিকে রাস্তা শুকিয়ে গেলে সকল কামান নিয়ে এসে ব্রিটিশদের হারিয়ে দিবে। কিন্তু সকালে যদি নেপোলিয়ন আক্রমণ করতো, তাহলে তার সামনে থাকতো শুধুমাত্র ব্রিটিশ-নেদারল্যান্ডস যৌথ বাহিনী। কারণ, প্রুশিয়া সৈন্যরা দুপুরের দিকে এসে পৌছেছিলো।

বেলা ১১ টার দিকে যুদ্ধ শুরু হলে ফ্রান্স বেশ সুবিধাজনক স্থানে চলে আসে এবং ব্রিটিশদের ক্যাম্প দখল নিতে থাকে। কিন্তু দুপুরের দিকে প্রুশিয়া সৈন্যরা যুদ্ধক্ষেত্রে পৌছালে ব্রিটিশ সেনাপতি ওয়েলসলি প্রুশিয়া সেনাপতি ব্লুচারকে অন্যদিক দিয়ে ফ্রেঞ্চ সেনাদের আক্রমণ করতে বলে। ব্রিটিশ-নেদারল্যান্ডস-প্রুশিয়া মিলিত আক্রমণে ফ্রেঞ্চ বাহিনী পরাজিত হয় এবং আত্মসমর্পণ করে।

যুদ্ধে পরাজিত হয়ে বেলজিয়াম থেকে দেশে ফিরলে ফ্রান্সে নেপোলিয়নের রাজনৈতিক সমর্থন কমে যায়। ফলে নেপোলিয়ন তার ছেলেকে সম্রাট ঘোষণা করে আমেরিকার উদ্দেশ্যে দেশ ছাড়েন। কিন্তু বন্দরে ব্রিটিশ নৌবাহিনীর টহলের ফলে তা আর হয়ে ওঠে না। নেপোলিয়ন জানতেন, তিনি প্রুশিয়াদের সাথে যেরকম ব্যবহার করেছেন, এতে যদি তিনি প্রুশিয়া সেনাবাহিনীর হাতে ধরা পরেন, তবে তাকে সইতে হবে নিদারুণ যন্ত্রণা। তাই তিনি ব্রিটিশ নৌবাহিনীর কাছে আত্মসমর্পণ করেন। পরবর্তীতে ১৮শ লুই ফ্রান্সের ক্ষমতা দখল করেন।

উল্লেখ্য রাজা ১৬শ লুইয়ের পতনের মাধ্যমে ফ্রান্সে ফরাসি বিপ্লবের সমাপ্তি হয়। ১৭৮৯ সালের ১৪ জুলাই বাস্তিল দূর্গ আক্রমণের মাধ্যমে ফরাসি বিপ্লবের সূচনা ঘটে।

ব্রিটিশ নৌবাহিনী নেপোলিয়নকে আটলান্টিক মহাসাগরের ব্রিটিশ নিয়ন্ত্রিত সেন্ট হেলেনা দ্বীপে নির্বাসিত করে, এবং ০৫ মে, ১৮২১ সালে মারা যান।

**চীনের আফিম যুদ্ধ**

পাড়া মহল্লার চায়ের দোকানগুলোতে ‘চায়ের কাপে ঝড়’ ব্যাপারটার সাথে হয়তো আমরা সবাই কমবেশি পরিচিত। কিংবা ছোটবেলায় Phrase and idioms পড়তে গিয়ে ‘Storm in a tea cup’ নিশ্চয়ই পড়েছেন। খেলাধুলা থেকে শুরু করে রাজনৈতিক আলাপ-আলোচনার একপর্যায়ে তুমুল যুদ্ধ হরহামেশাই ঘটে থাকে। তবে এ যুদ্ধ কথার কথা হলেও, [ইতিহাসে চা](https://punchforon.com/history-is-the-eyes-of-tea/) কে কেন্দ্র করে যে সত্যিকার অর্থেই এক ভয়ংকর যুদ্ধের সূচনা ঘটেছিলো, সে গল্প হয়তো এতটা পরিচিত নয়। কিন্তু নামটা বেশ পরিচিত, আফিম যুদ্ধ। চীন এবং ব্রিটেনের মাঝে ঘটে যাওয়া ইতিহাসের অন্যতম এক বিতর্কিত যুদ্ধ। আমাদের আজকের আলোচনার বিষয় এটিই।

আফিম যুদ্ধের পেছনে শুধুমাত্র চা-কে একতরফা ভাবে দায়ী করা ঠিক হবে না। অনেকগুলো ছোট ছোট ঘটনার ফলাফল এ যুদ্ধের মহল তৈরি করতে সহায়তা করেছিলো। ঘটনার সূত্রপাত ১৮ শতকের শেষদিকে। ব্যবসায়িক দৃষ্টিকোণ থেকে ইউরোপিয়ানদের কাছে চীনের পোর্সেলিন, সিল্ক এবং চায়ের চাহিদা ছিলো প্রচুর পরিমাণে। বিশেষ করে চা। কিন্তু বিনিময়ে অন্য দেশের পণ্যের বিষয়ে চীনাদের কোনো আগ্রহ ছিলনা। সুতরাং, এখানে এক অসম ব্যবসায়ের সূত্রপাত ঘটে।

যেহেতু চীনকে দেওয়ার মতো ব্রিটিশদের কাছে অন্য কোনো পণ্য ছিলো না, সেহেতু চায়ের বিনিময়ে চীন সিলভার কয়েন দাবী করে বসে। কেননা চীনে শুধুমাত্র সিলভারেরই অপ্রতুলতা ছিল। ধীরে ধীরে ব্রিটিশদের রাজকোষ ফাঁকা হতে শুরু করে। এছাড়া, সম্পূর্ণ চীনের শুধুমাত্র একটা বন্দরে ব্রিটিশদের বাণিজ্য করার অনুমতি ছিল – ক্যান্টন। সবকিছু মিলিয়ে ব্রিটিশদের আসলেই পোষাচ্ছিল না। তাদের টার্গেট ছিলো, যেভাবেই হোক চীনের এই বিশাল বাজার দখলে আনতে হবে। তো তারা এক অভিনব উপায় বের করে, যা তাদেরকে বানিয়েছিলো ইতিহাসের ভয়ংকর এক মাদক ব্যবসায়ী।



ক্যান্টন পোর্ট, চীন

সেসময় বাংলার মাটিতে শাক সবজির পাশাপাশি আরও একটা জিনিস খুব ভালোভাবে চাষ করা সম্ভব ছিলো, সেটা হলো পপি। এই পপির বীজ থেকে পাওয়া যেত আফিম, যা মরফিন এবং হেরোইন-এর প্রধান উপকরণ। তো ইস্ট ইন্ডিয়া কম্পানি এই আফিম বিক্রি শুরু করে চীনে। কিন্তু সমস্যা হয়ে দাঁড়ায় চীনের কঠোর নিয়মনীতি। চীনে আফিমকে অবৈধ ঘোষণা করা হয়। ফলে ব্রিটিশদের নিতে হয় অন্য এক পথ। মাদক পাচার। ধীরে ধীরে চীনের সৈনিক থেকে শুরু করে সাধারণ জনগন আফিমে আসক্ত হতে থাকে এবং আফিমের চাহিদাও বাড়তে থাকে।

আফিম থেকে ব্রিটিশরা যে লাভ পেত আবার সেটা ব্যবহার করেই চীনের কাছ থেকে চা কিনতে শুরু করে তারা। সব মিলিয়ে চীনের রাজা এ ব্যাপারে খুবই ক্ষুব্ধ হন। তিনি চীন থেকে সকল ধরণের আফিম নষ্ট করে ফেলার নির্দেশ দেন। তার আদেশেই ক্যান্টন বন্দরে প্রায় ১.২ মিলিয়ন কেজি আফিম নষ্ট করে ফেলা হয় বা সাগরে ডুবিয়ে দেওয়া হয়। ফলে ব্রিটিশ আফিম ব্যবসায়ীরা বেশ ক্ষুব্ধ হয়। ধীরে ধীরে চীন এবং ব্রিটিশদের সম্পর্কের আরও অবনতি ঘটতে থাকে।



পপি ফলের বীজ

ব্যবসায়ীদের চাপের মুখে ১৮৩৯ সালের দিকে ব্রিটিশরা চীনের সাথে যুদ্ধ আরম্ভ করে। এটাই প্রথম আফিম যুদ্ধ নামে পরিচিত। ১৮৩৯ থেকে ১৮৪২ পর্যন্ত এ যুদ্ধ চলমান ছিলো। আফিমের নেশায় আসক্ত চীনা সেনাবাহিনী ব্রিটিশদের সামনে বলতে গেলে দাঁড়াতেই পারেনি। প্রথম আফিম যুদ্ধে চীনের পরাজয় ঘটে খুব সহজেই। যদিও এত সহজে এ ঘটনা ব্যাখ্যা করা বেশ মুশকিল। এ যুদ্ধের ঘটনা বেশ জটিল এবং বিতর্কিত। ১৮৪২ সালের ২৯ আগস্ট নানকিং চুক্তির মাধ্যমে প্রথম আফিম যুদ্ধের অবসান ঘটে। এ চুক্তি অনুসারে ব্রিটিশদেরকে চীন সিলভার কয়েনে ২১ মিলিয়ন ডলার ক্ষতিপূরণ দেয় এবং সেই সাথে ক্যান্টনের পাশাপাশি আরও ৪ টি বন্দর বাণিজ্যের জন্য উন্মুক্ত করে দিতে হয়। এভাবে চীনের একচেটিয়া ব্যবসার অবসান ঘটে। কিন্তু এত কিছুর পরেও ব্রিটিশরা আফিম ব্যবসাকে চীনে বৈধতা দিতে পারেনি। ফলে আরও কয়েক বছর ধরে চলে আফিমের অবৈধ চোরাচালান, যা দ্বিতীয় আফিম যুদ্ধের প্রেক্ষাপট তৈরি করেছিলো।



প্রথম আফিম যুদ্ধ

প্রথম আফিম যুদ্ধের চুক্তিতে ব্রিটিশরা পুরোপুরি সন্তুষ্ট ছিল না। পরবর্তীতে তাদের সাথে আরও যোগ দেয় ফ্রান্স এবং আমেরিকা। তারা একসাথে হয়ে ১৮৫৬ সালের দিকে চীনের কাছে চুক্তি সংশোধনের দাবী জানায়। কিন্তু চীন কোনোভাবেই আবার চুক্তি সংশোধনের ব্যাপারে রাজি হয়না। ফলে পরিস্থিতি আবার উত্তপ্ত হতে শুরু করে। এই উত্তপ্ত পরিস্থিতি চূড়ান্ত পরিণতি পায় ‘arrow’ নামে একটি ছোট্ট জাহাজকে কেন্দ্র করে। জাহাজটি মূলত ছিলো চীনা জাহাজ। কিন্তু জাহাজটি হংকং এর এক ব্রিটিশ কম্পানির কাছে রেজিস্ট্রিকৃত ছিলো। ফলে জাহাজে ব্রিটিশ পতাকা লাগানো ছিলো। ঐ বছরই ৪ঠা অক্টোবর এক কুখ্যাত জলদস্যু ধরতে গিয়ে ৪ জন চীনা অফিসার ৬০ জন সৈন্যসমেত ঐ জাহাজে উঠে পড়ে। ধস্তাধস্তিতে জাহাজে থাকা ব্রিটিশ পতাকা ক্ষতিগ্রস্ত হয়।

এই ঘটনাকে অজুহাত বানিয়ে ব্রিটিশরা পতাকা অবমাননার দায়ে চীনকে ক্ষমা চাইতে বলে। কিন্তু চীন এ ব্যাপারে অস্বীকৃতি জানায়। এবং ফলাফলস্বরূপ শুরু হয় দ্বিতীয় আফিম যুদ্ধ। এ যুদ্ধে ফ্রান্সও এগিয়ে আসে ব্রিটিশদের সাথে এবং আবারও চীনের পরাজয় ঘটে। চীনের চূড়ান্ত পরাজয় ঘটার পরে তারা নতুন চুক্তি করতে বাধ্য হয়। এ চুক্তিতে চীনকে আরও কিছু সমুদ্রবন্দর ছেড়ে দিতে হয় এবং এতদিন ধরে ব্রিটিশরা যে কারণে যুদ্ধ করে গেল সে আশা পূরণ হয় শেষ পর্যন্ত। অবশেষে নতুন চুক্তিতে চীনে আফিম বাণিজ্য বৈধ ঘোষণা করা হয়।



দ্বিতীয় আফিম যুদ্ধ

অনেকের মতে আফিম যুদ্ধের পেছনে আফিম ছিল একটা অজুহাত মাত্র। মূলত চীনের ওপর ব্রিটিশদের সাম্রাজ্যবাদী মনোভাবেরই প্রতিফলন হিসেবে শুরু হয়েছিলো এই আফিম যুদ্ধ। এই যুদ্ধের ফলাফলে চীনকে উন্মুক্ত করেছিলো পুরো বিশ্বের বাজারে। কিন্তু চীনাদের কাছে এ যুদ্ধের ফলে করা চুক্তিগুলো ছিলো বড়ই অপমানের। চীনের ইতিহাসে এ ঘটনাকে উল্লেখ করা হয়েছে ‘Century of humiliation’ হিসেবে।

তো আফিম যুদ্ধের এই বিতর্কিত ইতিহাস হয়তো আজও কোনো চায়ের দোকানে ‘চায়ের কাপে ঝড়’ তোলার মত বিষয়বস্তু। কিংবা সকালে ঘুম থেকে উঠে এক কাপ চায়ে একটু চুমুক দিয়ে আপনিও ভাবতে পারেন, ‘যদি আফিম যুদ্ধ না হতো, তাহলে আপনার হাতের এক কাপ চা কি এতো সহজে আপনার আপনার হাত পর্যন্ত পৌঁছাতে পারতো?’

**ক্রিমিয়ার যুদ্ধ**

\*\* বিদেশি ভাষায় বা ইংরেজিতে অটোমান সাম্রাজ্যকে তুরস্কের ভাষায় বলা হয়ঃ উসমানী সাম্রাজ্য

একসময়কার শক্তিশালী উসমানী সাম্রাজ্য (তুর্কি সাম্রাজ্য) ১৮শ শতাব্দীতে এসে দুর্বল হয়ে পরে। এসময় মহান উসমানি সাম্রাজ্যকে বলা হতো The Sick man of Europe. তখন ব্রিটিশ, ফরাসি ও রুশ সাম্রাজ্য ক্ষমতার সর্বোচ্চ শিখরে পৌঁছে যায়, এবং রুশ জার ১ম নিকোলাস চেষ্টা করেন, উসমানী সাম্রাজ্যকে দখল করে নিতে। তবে রাশিয়ার একার পক্ষে তা সম্ভব ছিলো না। তাই ব্রিটেনকে সাথে নিয়ে উসমানী সাম্রাজ্যে আক্রমণ করার প্রয়াস চালান জার ১ম নিকোলাস। তবে ব্রিটেন সরাসরি আক্রমণ না চালানোর পক্ষে ছিলো। এ অবস্থায় জার ১ম নিকোলাস ওঁত পেতে ছিলেন একটি সঠিক সুযোগের অপেক্ষায়, এবং অল্প কিছু দিনের মাঝেই ফ্রান্সের সাথে দ্বন্দের জের ধরে ১ম নিকোলাস সেই সুযোগ পেয়েও যান। এর ফলে শুরু হয় রক্তক্ষয়ী এক যুদ্ধ। ১৮৫৩-৫৬ সালের সেই যুদ্ধ ইতিহাসে পরিচিত “ক্রিমিয়ার যুদ্ধ” নামে।

**ঐতিহাসিক প্রেক্ষাপটঃ**

১৮৪৪ সালে রুশ জার ১ম নিকোলাস ইংল্যান্ড সফর করেন। সেখানে তিনি ব্রিটেনকে প্রস্তাব দেন, উসমানী সাম্রাজ্যকে দখল করে তা ব্রিটেন ও রাশিয়ার মাঝে ভাগ করে নিতে। কারণ, উসমানী সাম্রাজ্য গোরাপত্তনের পরে তার ইতিহাসে সবচেয়ে দুর্বল অবস্থা পার করছিলো। আর রাশিয়া এই সুযোগটাই কাজে লাগিয়ে উসমানীয়দের ধ্বংস করতে চাইছিলো। কিন্তু জার নিকোলাসের প্রস্তাবে ব্রিটেন এক প্রকার নিশ্চুপ ছিলো, আর এতেই জার ধরে নেন – নিরবতা সম্মতির লক্ষণ। কিন্তু পরবর্তীতে ব্রিটেন রাশিয়ার এই পরিকল্পনায় যোগ দিতে অস্বীকৃতি জানায়। তাই রাশিয়া আর একা সাহস করে উসমানীয়দের সাথে যুদ্ধে জড়ায়নি। কিন্তু জার ১ম নিকোলাস সবসময় একটি সুযোগের অপেক্ষায় ছিলেন। অবশেষে সেই সুযোগ আসে **৩য় নেপোলিয়ন** ফ্রান্সের ক্ষমতায় বসার পর।

ফরাসি বিপ্লবের পর খ্রিষ্টান বিশ্ব ও গোটা ইউরোপে ফ্রান্সের আধিপত্য অনেকাংশেই কমে এসেছিলো। ৩য় নেপোলিয়ন ক্ষমতায় এসেই চাইলেন সেই পুরনো গৌরব ফিরিয়ে আনতে। প্রথমেই তিনি মনোযোগী হলেন উসমানী সাম্রাজ্যের অভ্যন্তরে থাকা ক্যাথলিক চার্চগুলোর ব্যাপারে। ফরাসি বিপ্লবের আগে উসমানী সাম্রাজ্যের ভেতরে থাকা সংখ্যালঘু ক্যাথলিক খ্রিষ্টান ও চার্চগুলো ছিলো ফ্রান্সের দায়িত্বে। কিন্তু ফরাসি বিপ্লবের পর ফ্রান্সের দুর্বলতার সুযোগে অর্থোডক্স চার্চের প্রভাব বেশ বেড়ে যায়, আর অর্থোডক্স খ্রিষ্টানদের অভিভাবক হিসেবে ছিলো **রাশিয়া**। তাই দেখা গেলো, ১৮৫২ সালে ৩য় নেপোলিয়ন যখন উসমানী সুলতানকে চিঠি দিয়ে পুনরায় চার্চগুলোর নিয়ন্ত্রণ ফেরত চাইলেন, তখন রুশ জার এতে ভীষণ ক্ষুদ্ধ হন। শুরু হয় উসমানী সাম্রাজ্যের ভেতরে থাকা খ্রিষ্টান সমাজে রাশিয়া ও ফ্রান্সের প্রভাব বাড়ানোর প্রতিযোগিতা। এদিকে **উসমানী সুলতান ১ম আব্দুল মজিদ** পড়েন এক মহাবিপদে। তিনি ফ্রান্সের প্রস্তাব মেনে নিলে রুশরা নাখুশ, আবার রুশদের মেনে নিলে ফ্রান্স বিরক্ত। কিন্তু ফ্রান্সের দাবিটি ছিলো তুলনামূলক যৌক্তিক, কারণ বহু আগে থেকেই তারা ক্যাথলিক খ্রিষ্টানদের রক্ষার দায়িত্বে ছিলো। কিন্তু রুশ জার ফ্রান্সের কোনো প্রভাবই মানতে রাজি ছিলেন না, তিনি রাষ্ট্রদূত পাঠান সুলতান আব্দুল মজিদের কাছে। সুলতান রুশদের কিছু দাবি মেনেও নেন – অর্থোডক্স খ্রিষ্টানদের নিয়ন্ত্রণ রুশদের হাতে থাকবে বলে আশ্বস্ত করেন। অন্যদিকে রুশদের আসল উদ্দেশ্যই ছিলো যুদ্ধে জড়ানো, তাই তারা সুলতানকে চাপ প্রয়োগ করে সবগুলো দাবি মেনে নেয়ার জন্য। কিন্তু আব্দুল মজিদ তাতে অস্বীকৃতি জানান – যদিও তিনি জানতেন, রুশ রাষ্ট্রদূতকে খালি হাতে ফেরত পাঠানো মানেই যুদ্ধ ঘোষণা করা। কিন্তু তাতে আব্দুল মজিদের কোনো ভয় ছিলো না, কারণ তার পেছনে ছিলো ব্রিটেন ও ফ্রান্সের মতো শক্তিশালী সাম্রাজ্য।

এদিকে যা ধারণা করা হয়েছিল, তাই সত্য হলো। **১৮৫৩ সালের জুলাই মাসে রুশরা আক্রমণ করে** বসলো উসমানীয়দের গুরুত্বপূর্ণ কিছু অঞ্চলে। ভিয়েনা বৈঠক ব্যর্থ হওয়ায় আলোচনার কোনো পথই আর খোলা রইলো না। তাই উসমানীয়রাও একই বছর – **১৮৫৩ সালের অক্টোবরে যুদ্ধ ঘোষণা** করে।

**ক্রিমিয়া যুদ্ধে ব্রিটেন ও ফ্রান্স কেনো জড়িয়েছিলো?**

ফ্রান্স-রুশদের মধ্যে ক্যাথলিক খ্রিষ্টানদের নিয়ে টানাটানির ব্যাপার তো জানা গেল। বাকি রইলো ব্রিটেন। রুশরা যদি উসমানীয়দের পরাজিত করে ইউরোপে প্রবেশ করতো, তবে ব্রিটেনের জন্য তারা হতো গলার কাঁটা। কারণ, ভারতীয় উপমহাদেশের কলোনীগুলোতে পৌছাতে যে পথগুলো ব্যবহৃত হতো, রুশরা উসমানীয়দের পরাজিত করে ঐ পথগুলোর নিয়ন্ত্রণ নিয়ে নিলে নিশ্চিতভাবেই ঐ পথগুলো অবরুদ্ধ করে দিত। ফলে ফ্রান্স ও ব্রিটেন ইউরোপে নিজেদের আধিপত্য ধরে রাখতে রুশদের ইউরোপে প্রবেশে বাধা দেয়। আর এই কাজটা সহজেই করা যায়, উসমানীয়রা যদি ইউরোপ আর রাশিয়ান সাম্রাজ্যের মাঝে দুর্বল ভাবে হলেও টিকে থাকে তবেই। ব্রিটেন-ফ্রান্স ছাড়াও ঐ অঞ্চলে তুরুপের তাস ছিলো **অস্ট্রিয়া সাম্রাজ্য**। বিবাদমান সবগুলো পক্ষই অস্ট্রিয়ার ঘনিষ্ট প্রতিবেশি হওয়ায় অস্ট্রিয়া এই যুদ্ধে নিরপেক্ষ থাকার সিদ্ধান্ত নেয়। ঠিক একই কারণে **সার্ডিনিয়া ও ক্রুশিয়া**ও প্রথমদিকে কোনো পক্ষে যোগ দেয়নি – তবে মৌন সমর্থন ছিলো ফ্রান্স-ব্রিটেন-উসমানীয় জোটের দিকে।

**ক্রিমিয়ার চূড়ান্ত যুদ্ধ**

১৮৫৩ সালের জুলাই মাস। রাশিয়া আক্রমণ করে দখল করে নেয় **উসমানী সাম্রাজ্যের মুলজডভিয়া ও ওয়ালাসিয়া অঞ্চল।** এই ঘটনার তাৎক্ষণিক প্রতিক্রিয়ায় সুলতান আব্দুল মজিদ জার ১ম নিকোলাসকে একটি হুশিয়ারি পত্র দিয়ে দখলকৃত অঞ্চলগুলো মুক্ত করে দিতে বলেন, কিন্তু জার তাতে কোনো পাত্তাই দেয় নি। ফলে ১৮৫৩ সালের অক্টোবর মাসে উসমানীরা রুশদের বিরুদ্ধে যুদ্ধ ঘোষণা করে। সেই সাথে ব্রিটেন ও ফ্রান্সও যোগ দেয় যুদ্ধে। একাধিক ফ্রন্টে শুরু হয় যুদ্ধ। একদিকে **ওমর পাশার নেতৃত্বে উসমানীয়**রা **সিলিস্ট্রাতে** (বর্তমানে বুলগেরিয়ার অংশ) কঠিন প্রতিরোধ গড়ে তোলে। অন্যদিকে **কার্স শহরে** (বর্তমানে উত্তর তুরস্কের জেলা) উসমানীয়রা শক্তি সঞ্চয়ের চেষ্টা করে। তবে কার্সে রুশ নৌবাহিনীর কাছে Battle of Sinop (৩০ নভেম্বর, ১৮৫৩)-এ ধরাশায়ী হয় উসমানীয়রা।

১৮৫৩ সালের নভেম্বরে রাশিয়ার পরপর সাফল্যে নড়েচড়ে বসে ফ্রান্স-ব্রিটেন। ফলে ১৮৫৪ সালের জানুয়ারিতে কৃষ্ণসাগরে প্রবেশ করে ব্রিটেন ও ফ্রান্সের নৌবাহিনী এবং দ্রুতই সিলেসরা ফ্রন্টের কাছাকাছি ভার্নাতে পৌঁছে যায়। সেই সাথে সফলভাবে বাণিজ্যিক পথগুলো অবরোধ করে অর্থনৈতিক চাপে ফেলে রাশিয়াকে। এরপর ফ্রান্স-ব্রিটেন-উসমানীয়দের সম্মিলিত মিত্রবাহিনী কৃষ্ণসাগরে রুশদের সবচেয়ে গুরুত্বপূর্ণ নৌঘাঁটি **ক্রিমিয়ার সেবাস্তবপোলে** আক্রমণ করার নেয় এবং সেই অনুযায়ী শুরু হয় প্রস্তুতি।

**১৮৫৪ সালের সেপ্টেম্বর** মাসে সেবাস্তপোলে নোঙ্গর করে মিত্রবাহিনী – রুশবাহিনীও চেষ্টা করে প্রতিরোধ গড়ে তোলার। তবে মিত্রবাহিনী রুশদের পরাজিত করে Battle of Alma-তে। কিন্তু রুশরা এতো সহজে হেরে যাবার পাত্র ছিল না। একটু সময় নিয়ে সব গুছিয়ে তারাও পাল্টা আক্রমণ চালায়। Battle of Balaklava যুদ্ধে দারুণভাবে মনোবল ফিরে পায় রুশ বাহিনী – প্রচুর ক্ষয়-ক্ষতি হয় ব্রিটিশ বাহিনীর। এরপর রুশরা আরো কয়েকদফা আক্রমণ করলে ক্রিমিয়াতে বেশ বেকায়দায় পরে মিত্রবাহিনী। এসময় শুরুতে নিরপেক্ষ থাকা **সার্ডিনিয়া** সাহায্যের হাত বাড়িয়ে দেয় মিত্র জোটকে। তাদের পাঠানো সৈন্য ও সামরিক সহায়তা পেয়ে মিত্রবাহিনী ঘুরে দাঁড়ায়। টানা কয়েকমাস ধরে চলে আক্রমণ-পাল্টা আক্রমণ।

এরই মাঝে **১৮৫৫** সালের মার্চে রুশরা একটি বড়ো ধাক্কা খায় – **জার ১ম নিকোলাস আকস্মিক ভাবে মারা যান।** ১ম নিকোলাসের পর ক্ষমতায় বসেন **জার ২য় আলেকজান্ডার।** নতুন জারের পক্ষে যুদ্ধের ময়দানে নিজেকে প্রমাণ করা ছিলো বেশ কঠিন। অন্যদিকে মিত্রপক্ষের সামনে টিকতেই পারছিলো না রুশ বাহিনী। **১৮৫৫** সালের শেষের দিকে ফরাসি বাহিনী **মালকুফ দূর্গে** রুশদের পরাজিত করলে ক্রিমিয়ার সেবাস্তোপোলেরও পতন হয়। ফলে রুশদের সামনে পিছু হটা ছাড়া আর কোনো উপায় ছিলো না। তাই তারা সমঝোতার চেষ্টা করতে থাকে। যুদ্ধের মিত্রপক্ষ (উসমানীয়-ব্রিটেন-ফ্রান্স) যুদ্ধে ভালো অবস্থানে থাকলেও কোনো টাল-বাহানা ছাড়াই আলোচনায় বসতে রাজি হয়।

অবশেষে **১৮৫৬ সালের ৩০শ মার্চ প্যারিসে** একটি চুক্তির মাধ্যমে শেষ হয় ক্রিমিয়ার রক্তক্ষয়ী যুদ্ধ। চুক্তির শর্ত অনুযায়ী রূশ যুদ্ধজাহাজ কৃষ্ণসাগরে প্রবেশের বৈধতা হারায়। **উসমানী সাম্রাজ্যের মুলজডভিয়া ও ওয়ালাসিয়া অঞ্চল** থেকে সেনা প্রত্যাহার করে জার ২য় আলেকজান্ডার। সেই সাথে উসমানী সাম্রাজ্যের সংখ্যালঘু খ্রিষ্টানরা পায় পূর্ণ অধিকার – সমাধান হয় ক্যাথলিক ও অর্থোডক্স চার্চের সমস্যা।

এ যুদ্ধে কয়েক লাখ মানুষ প্রাণ হারিয়েছিলো, যার মধ্যে সবচেয়ে বেশি ক্ষতিগ্রস্ত হয়েছিল রুশরা। তবে ক্রিমিয়া যুদ্ধের পরেই রুশ সাম্রাজে আসে অভূতপূর্ব পরিবর্তন। জার ২য় আলেকজান্ডার বাতিল করেন **সার্জড বা ভূমিদাস প্রথা।** সেই সাথে একটি দেরিতে হলেও রাশিয়ায় শুরু হয় **শিল্প বিপ্লব**। আপাতদৃষ্টিতে ক্রিমিয়া যুদ্ধে রুশরা পরাজিত হলেও এ যুদ্ধের ফলে রুশ সাম্রাজ্যের অভ্যন্তরে যে পরিবর্তনগুলো সূচিত হয়েছিল, আজকের আধুনিক রাশিয়া গড়ার পেছনে তার রয়েছে গুরুত্বপূর্ণ ভূমিকা।

**১ম বিশ্বযুদ্ধ**

**ঐতিহাসিক প্রেক্ষাপটঃ**

বিংশ শতাব্দীর আগ পর্যন্ত বিশ্বে এতো স্বাধীন রাষ্ট্র ছিলো না। পৃথিবীর বেশিরভাগ স্থলভাগ কোনো না কোনো শক্তিশালী রাষ্ট্রের দখলে ছিলো। এর মধ্যে ইউরোপের ব্রিটিশ, ফ্রান্স, অস্ট্রো-হাঙ্গেরি সাম্রাজ্য এবং এশিয়ায় রাশিয়া, জাপান অন্যতম শক্তিশালী রাষ্ট্র ছিলো। উনবিংশ শতাব্দীর মাঝামাঝি নাগাদ ইউরোপ ও এশিয়া জুড়ে জাতীয়তাবাদের উত্থান ঘটতে থাকে। এর ধারাবাহিকতায় অস্ট্রো-হাঙ্গেরি সাম্রাজ্যের অংশ **কিংডম অব সার্ডিনিয়া** ১৮৪৮ সালে স্বাধীনতার ঘোষণা দেয়। এর ৭ বছর পর ফ্রান্সের সামরিক সহায়তায় সার্ডিনিয়ার সামরিক বাহিনী অস্ট্রো-হাঙ্গেরিকে পরাজিত করে। সার্ডিনিয়ার এই সফলতা দেখে তার কিছু প্রতিবেশি রাজ্য অস্ট্রো-হাঙ্গেরির ঔপনিবেশিকতার বিরুদ্ধে একত্রিত হয়ে **কিংডম অব ইতালি** হিসেবে আত্মপ্রকাশ করে। এই দুই পক্ষের মধ্যকার যুদ্ধটি ইতালির স্বাধীনতা যুদ্ধ হিসেবে বিবেচিত হয়। সাম্রাজ্যের দক্ষিণ প্রান্তে এই অস্থিরতার সুযোগে উত্তরে অবস্থিত **প্রুশিয়া (জার্মানি)** রাজ্যের সেনাবাহিনী অস্ট্রো-হাঙ্গেরির সীমান্তে ঢুকে পরে। ১৮৬৭ সালে শক্তিশালী অস্ট্রো-হাঙ্গেরিয়ান সেনাবাহিনীকে পরাস্ত করে ঐ সাম্রাজ্যের বিস্তির্ণ এলাকা নিয়ে **নর্থ জার্মানি ফেডারেশন** নামক একটি রাষ্ট্র সাম্রাজ্য গড়ে তোলে প্রুশিয়া। ০৫ বছর পর এই ফেডারেশন প্রতিবেশী ফ্রান্সের নিয়ন্ত্রণে থাকা দক্ষিণের জার্মানি রাজ্যগুলো দখল করে নেয়।

১৮৭১ সালে ফ্রান্সের শহর **ভার্সাই-এর রাজপ্রাসাদে** এক আন্তর্জাতিক চুক্তির মাধ্যমে ফ্রান্স জার্মানিকে ঐ রাজ্যগুলোর নিয়ন্ত্রণ হস্তান্তর করে – এভাবে জার্মানি নামক একটি রাষ্ট্রের যাত্রা শুরু হয়। একীভূত রাষ্ট্র হিসেবে আত্মপ্রকাশের পরেই জার্মানি নিজেদের অর্থনীতিকে শক্তিশালী করার লক্ষ্যে বিবিধ কার্যক্রম শুরু করে এবং ফ্রান্সের বিরুদ্ধে আন্তর্জাতিক মহলে শক্তি বৃদ্ধির জন্য তৎকালীন রুশ এবং অস্ট্রো-হাঙ্গেরিয়ান সাম্রাজ্যের সাথে বন্ধুত্বপূর্ণ কূটনৈতিক সম্পর্ক গড়ে তোলে জার্মানি।



ঊনবিংশ শতাব্দীর দ্বিতীয়ার্ধে ইউরোপের মত এশিয়ার বিভিন্ন অঞ্চলেও প্রচণ্ড রাজনৈতিক অস্থিরতা বিরাজ করছিলো। ১৮৭৭ সালে অটোম্যান সাম্রাজ্যের নিয়ন্ত্রাণাধীন বলকান অঞ্চলে জনসাধারণের মাঝে শাসকগোষ্ঠীর প্রতি তীব্র অসন্তোষ দেখা দেয়। এ সুযোগে অটোম্যান (উসমানী) সাম্রাজ্যের চিরশত্রু হিসেবে পরিচিতি **রাশিয়া** বলকান অঞ্চলে ছড়িয়ে পড়া জাতীয়তাবাদী চেতনাকে আরো উষ্কে দিয়েছিল। এর ধারাবাহিকতায় অটোম্যান সাম্রাজ্যের ঐ অংশ ভেঙ্গে **মন্টেনেগ্রিয়, সার্বিয়া, বুলগেরিয়া, এবং রোমানিয়া** নামক নতুন ৪টি স্বাধীন রাষ্ট্রের জন্ম হয়। বলকান অঞ্চলে রুশ হস্তক্ষেপের বিষয়টি মেনে নিতে পারেনি জার্মানি ও অস্ট্রো-হাঙ্গেরির মতো ইউরোপীয় পরাশক্তিগুলো। ভবিষ্যতে এই ঘটনার পুনরাবৃত্তি ঠেকাতে ১৮৮০ সালে জার্মানি এবং অস্ট্রো-হাঙ্গেরি একটি সামরিক জোট গঠন করে।

এ সময় উত্তর আফ্রিকার **তিউনিশিয়ায়** উপনিবেশ প্রতিষ্ঠার জন্য **ফ্রান্স এবং ইতালির** মধ্যে কূটনৈতিক লড়াই শুরু হয়। ইতালির প্রতিবাদ উপেক্ষা করেই তিউনিশিয়ায় উপনিবেশ প্রতিষ্টা করে ফ্রান্স। এই অপমানের প্রতিশোধ নিতে **ফ্রান্সের** চিরশত্রু **জার্মানি ও অস্ট্রো-হাঙ্গেরির** সাথে হাত মেলায় ইতালি। এর ফলে দ্বিপাক্ষিক সামরিক জোটটি ত্রিপাক্ষিক জোটে পরিণত হয়।

ইউরোপের মূল ভূখণ্ডে আধিপত্য প্রতিষ্ঠার পর এবার বিশ্বের অন্যান্য মহাদেশের দিকে চোখ ফেরায় জার্মানি। আফ্রিকা এবং এশিয়ার বিভিন্ন অঞ্চলে উপনিবেশ প্রতিষ্ঠার আন্তর্জাতিক অনুমোদন পেতে ১৮৮৪ সালে **বার্লিনে** একটি শীর্ষ সম্মেলন আয়োজন করে জার্মানি সরকার। **“বার্লিন কনফারেন্স”** নামে পরিচিতি ঐ সম্মেলনে ব্রিটেন এবং ফ্রান্সের মতো ইউরোপীয় পরাশক্তিগুলোর শীর্ষ পর্যায়ের প্রতিনিধিরা অংশ নিয়েছিলেন। সম্মেলনে উপনিবেশ প্রতিষ্ঠার জন্য কিছু শর্ত আরোপ করা হয়। কিন্তু সেই শর্তগুলো না মেনেই আফ্রিকার পশ্চিম উপকূল এবং এশিয়ার কয়েকটি অঞ্চল নিজেদের দখলে নিয়ে সেখানে উপনিবেশ প্রতিষ্ঠা করে জার্মানি। প্রতিবেশি রাজ্যের এমন আগ্রাসী আচরণে আতঙ্কিত হয়ে ১৮৯২ সালে নিজেদের মধ্যে একটি গোপন সামরিক চুক্তি করে জার্মানির পূর্ব ও পশ্চিম প্রান্তে অবস্থিত **ফ্রান্স ও রাশিয়া**। এরপর **১৯০২** সালে **ইতালির** সাথে আরেকটি গোপন চুক্তি করে **ফ্রান্স।** ঐ চুক্তি অনুযায়ী পরস্পরের সাথে যুদ্ধে না জড়াতে একমত হয়েছিল রাজ্য দুটি।

অন্যদিকে অটোম্যান সাম্রাজ্যের সাথে দ্বিপাক্ষিক সম্পর্ক জোড়ালো করার লক্ষ্যে কাজ শুরু করে জার্মানি। এ লক্ষ্যে বাস্তবায়িত প্রকল্পগুলোর মধ্যে ১৯০৫ সালে **বার্লিন থেকে অটোম্যান সাম্রাজ্যের বাগদাদ শহর পর্যন্ত একটি রেললাইন নির্মাণ** বিশেষভাবে উল্লেখযোগ্য। এই রেললাইনের ফলে **খনিজ তেল সমৃদ্ধ মেসোপটেমিয়া অঞ্চলের সাথে জার্মানির** সরাসরি যোগাযোগ স্থাপিত হয়। এই অঞ্চলের খনিজ তেলের প্রতি **ব্রিটিশ সাম্রাজ্য** লোভী চোখে তাকিয়ে ছিলো। ফলে জার্মানির সাথে অটোম্যান সাম্রাজ্যের সম্পর্ক এতো ঘনিষ্ট হয়ে ওঠায় ব্রিটেনেরও টনক নড়ে ওঠে। একই সময় জার্মানি নিজেদের নৌবাহিনীর শক্তি বহুগুণে বৃদ্ধি করে। ফলে বিশ্বের সমুদ্রপথগুলোয় ব্রিটিনের রয়াল নেভির একচ্ছত্র আধিপত্য ক্ষুণ্য হবার আশঙ্কা তৈরী হয়। পরিস্থিতি মোকাবেলায় ১৯০৭ সালে **ফ্রান্স-রাশিয়ার মধ্যে বিদ্যমান গোপন চুক্তিতে স্বাক্ষর ব্রিটেন।** ব্রিটেন-ফ্রান্স-রাশিয়া এই তিন পরাশক্তির মধ্যে গঠিত জোটটি “**The Triple Entente”** নামে পরিচিত। এভাবে বিংশ শতকের শুরুতে পুরো ইউরোপ দুটো মহাজোটে ভাগ হয়ে গিয়েছিলো।

একদিকে **জার্মানি, অস্ট্রো-হাঙ্গেরি, ইতালি** নিয়ে গঠিত **Tripple Alliance.**

অন্যদিকে **ব্রিটেন, ফ্রান্স, রাশিয়া**র সমন্বয়ে গঠিত **The Triple Entente.**

**Entente** = আঁতাত, বিভিন্ন রাষ্ট্রের মধ্যে রাজনৈতিক কুটুম্বিতা বা মৈত্রী

বিংশ শতকের ২য় দশকের শুরু থেকেই বলকান অঞ্চলে প্রভাব বিস্তারকে কেন্দ্র করে পরস্পরবিরোধী দুই মহাজোটের মধ্যে স্নায়ু যুদ্ধ শুরু হয়ে যায়। অটোম্যান সাম্রাজ্য ভেঙ্গে তৈরি হওয়া রাষ্ট্রগুলোর মধ্যে **সার্বিয়া** বলকান অঞ্চলে যুগোস্লাভিয়া নামে একটি **স্লাভিক জাতিগোষ্ঠী** গঠনে কাজ শুরু করে। স্লাভিয়া স্বাধীন হলেও এই জাতিগোষ্ঠীর অন্যতম অংশ **বসনিয়া** **ও হার্জেগোভিনা**র মত এলাকাগুলো অস্ট্রো-হাঙ্গেরিয়ান সাম্রাজ্যের দখলে ছিলো। অস্ট্রো-হাঙ্গেরিয়ান সাম্রাজ্যের বিরুদ্ধে এই দ্বন্দে সার্বিয়ার পেছনে অন্যতম উষ্কানিদাতার ভূমিকায় অবতীর্ণ হয় **রাশিয়া।** এই দ্বন্দের জেরে ১৯১৪ সালের ২৮ জুন **অস্ট্রো-হাঙ্গেরিয়ান যুবরাজ ফ্রাসোয়া ফার্দিনান্দ ও তার স্ত্রীকে গুলি চালিয়ে হত্যা করে গ্যাভেরিলো প্রিন্সিপ নামক সার্বিয়ার এক সশস্ত্র বিপ্লবি**। এর বদলা নিতে **২৮ জুলাই, ১৯১৪** বলকান অঞ্চলে সেনা অভিযান শুরু করে অস্ট্রো-হাঙ্গেরি। ইতিহাসবিদরা এই দিনটিকেই ১ম বিশ্বযুদ্ধের আনুষ্ঠানিক শুরু বলে আখ্যা দিয়েছেন। বলকান অঞ্চলে অস্ট্রো-হাঙ্গেরির এই হামলায় সমর্থন জানায় ততদিনে বিশ্বের বৃহত্তম পরাশক্তিতে পরিণত হওয়া জার্মানি।

অপরদিকে সার্বিয়ার পাশে দাঁড়ায় প্রতিবেশি রাষ্ট্র রাশিয়া। অস্ট্রো-হাঙ্গেরির সেনাবাহিনীর মোকাবেলায় পশ্চিম সীমানায় বাড়তি সেনা মোতায়েন শুরু করে রাশিয়া। এর পরিপ্রেক্ষিতে জার্মানি সেনাবাহিনী **০১ আগস্ট, ১৯১৪ রাশিয়ার বিরুদ্ধে যুদ্ধ ঘোষণা করে জার্মানি।**

**কনস্টান্টিনোপল কীভাবে ইস্তাম্বুল হলো?**

তুরস্কের ইস্তাম্বুল নানা কারণে ঐতিহাসিক শহর। এটি বিশ্বের শহরগুলোর মধ্যে বিরলও বটে। কারণ, শহরটি একই সঙ্গে এশিয়া (মধ্যপ্রাচ্য) এবং ইউরোপের অংশ। অবস্থানগত দিক থেকে এই বিশেষত্বই বলে দেয় কেন শহরটি শত শত বছর ধরে সাম্রাজ্যগুলোর আকর্ষণের কেন্দ্রবিন্দুতে ছিল। একসময় ইস্টার্ন রোমান এম্পায়ার বা বাইজেনটাইন সাম্রাজ্যের রাজধানী ছিল এই শহর, তখন এর নাম ছিল কনস্টান্টিনোপল। পরবর্তী সময়ে এটি অটোমান সাম্রাজ্যেরও অন্যতম গুরুত্বপূর্ণ কেন্দ্রে পরিণত হয়।

**কিন্তু কনস্টান্টিনোপলের নাম কীভাবে ইস্তাম্বুল হলো?**

অনেকে মনে করতে পারেন, শহরটি দখল করার পর অটোমানরা এর নাম পরিবর্তন করেছিল। আসলে তা নয়। বহু বছর ধরে শহরটি পরিচিত ছিল ‘Constantinople’ শব্দেরই বিভিন্ন রূপে। যেমন অটোমানরা শহরটির নামের বানান লিখত ‘Kostantiniyy’। আবার কনস্টান্টিনোপলের আগেও শহরটি বেশ কিছু নামে পরিচিত ছিল। শহরটি প্রতিষ্ঠা করেছিল গ্রিকরা, ৬৫৭ খ্রিষ্টপূর্বাব্দে। তখন এর নাম ছিল Bazantion। এই শব্দেরই লাতিন সংস্করণ হচ্ছে Byzantium। নিউ রোম, অগাস্টা অ্যান্টোনিনা, কুইন অব সিটিস, দ্য সিটি ইত্যাদি নামেও একসময় শহরটিকে চিনত মানুষ। ৩৩০ সালে রোমান সম্রাট কনস্টানটিন ক্ষমতায় এসে নিজের নামের সঙ্গে মিল রেখে এর নাম রাখেন কনস্টানিনোপল। সম্রাট কনস্টান্টিন ছিলেন প্রথম রোমান সম্রাট, যিনি খ্রিষ্টধর্মে দীক্ষিত হয়েছিলেন। রোমানদের পর অটোমানরা ক্ষমতা দখল করলেও শহরের নাম তারা পরিবর্তন করেনি।

তবে রোমান সাম্রাজ্যের মানুষ গ্রিক শব্দভান্ডারের is timˈbolin বা eis tan polin-এর সঙ্গে মিল রেখে কনস্টান্টিনোপলকে Istanpolin নামে ডাকতে শুরু করে, যার অর্থ ‘শহরের দিকে’। কিন্তু শহরের দাপ্তরিক নাম তখনো পরিবর্তন করা হয়নি। এরপর কয়েক শতাব্দী পার হয়েছে এবং সময়ের সঙ্গে সঙ্গে নামের উচ্চারণ ও বানানেও ধীরে ধীরে পরিবর্তন এসেছে।

প্রথম বিশ্বযুদ্ধে পরাজয়ের পর ১৯২২ সালে অটোমান সাম্রাজ্যের পতন হয় এবং ১৯২৩ সালে প্রতিষ্ঠিত হয় তুরস্ক। এর কয়েক বছর পর, ১৯৩০ সালে তুর্কি ডাকসেবা শহরের নাম স্থায়ীভাবে ‘ইস্তাম্বুল’ করার সিদ্ধান্ত নেয়। একই বছর যুক্তরাষ্ট্রের স্টেট ডিপার্টমেন্ট তাদের দাপ্তরিক যোগাযোগ ব্যবস্থাপনায় শহরটির নাম ‘ইস্তাম্বুল’ হিসেবে ব্যবহার করে। পরবর্তী সময়ে একই পথ অনুসরণ করে বাকি দেশগুলো। তবে এটা নিশ্চিত করে বলার জো নেই যে ঠিক কবে, কখন শহরটির নাম কনস্টান্টিনোপল থেকে ইস্তাম্বুল হলো। কারণ, আনুষ্ঠানিকভাবে ইস্তাম্বুল নামকরণের অনেক আগে থেকেই মানুষ শহরটিকে এ নামেই চিনত।